P6_TA(2005)0082

Saudi-Arabien

Europa-Parlamentets beslutning om Saudi-Arabien

Europa-Parlamentet,

- der henviser til sin tidligere beslutning om Saudi-Arabien (vedtaget den 18. januar 1996) [1] og sine beslutninger om de årlige møder i FN's Menneskerettighedskommission i Genève (2000-2005),

- der henviser til det arbejdsbesøg, som medlemmer af Parlamentets Delegation for Forbindelserne med Golfstaterne, herunder Yemen, aflagde i Saudi-Arabien den 7.- 12. februar 2005,

- der henviser til Saudi-Arabiens ratificering i oktober 2004 af FN's konvention om afskaffelse af alle former for diskrimination af kvinder og navnlig til konventionens artikel 7 om det politiske og offentlige liv,

- der henviser til forretningsordenens artikel 115, stk. 5,

A. der henviser til, at Saudi-Arabiens første kommunalvalg nogensinde begyndte i Riyadh den 10. februar 2005 og fortsætter indtil den 21. april 2005 og udgør den første landsdækkende valgproces i landets historie,

B. der henviser til, at halvdelen af kommunalrådenes medlemmer vil blive valgt, mens den anden halvdel vil blive udnævnt af kongen,

C. der henviser til, at kvinder ikke kan stemme, selv om valgloven er helt klar for så vidt angår kvinders deltagelse, idet den i forbindelse med angivelsen af, hvem der er stemmeberettiget, anvender det arabiske ord for "borger", som henviser til både mænd og kvinder,

D. der henviser til, at adskillige saudiarabiske myndigheder har udtalt, at kvinder fremover vil få ret til at stemme,

E. der henviser til, at kvinder i Saudi-Arabien fortsat konfronteres med mange forskellige former for diskrimination i såvel privatlivet som det offentlige liv,

F. der er særlig foruroliget over vilkårene for udenlandske arbejdstagere, navnlig kvinder, der arbejder som hushjælp,

1. glæder sig over den første landsdækkende valgproces i Saudi-Arabien nogensinde, som overværes af en delegation fra Europa-Parlamentet og betragtes som et positivt skridt i retning af social og politisk reform, men beklager dybt, at det ikke er tilladt for kvinder at deltage i disse valg;

2. henleder myndighedernes opmærksomhed på deres forpligtelser i henhold til konventionen om afskaffelse af alle former for diskrimination af kvinder, som Saudi-Arabien har ratificeret, udtrykker solidaritet med de saudiarabere, der ser frem til inddragelsen af alle borgere i valgprocessen, og opfordrer myndighederne til at træffe alle fornødne foranstaltninger til afskaffelse af segregation og diskrimination af kvinder og til gradvist at øge kvinders deltagelse i den politiske beslutningsproces på lige fod med mænd og give dem mulighed for at beklæde offentlige hverv og udøve alle offentlige funktioner på alle regeringsniveauer;

3. opfordrer den saudiarabiske regering til at ophæve restriktionerne for kvinders frie bevægelighed, herunder forbuddet mod at køre bil, for deres beskæftigelsesmuligheder, for deres status som juridisk person og for deres ret til at optræde som part i retssager;

4. fastholder sit krav om afskaffelse af dødsstraffen og kræver et øjeblikkeligt moratorium for fuldbyrdelsen af dødsstraf i Saudi-Arabien, hvor der ifølge Amnesty International fandt 31 henrettelser sted i 2004;

5. opfordrer myndighederne til at træffe foranstaltninger til forbedring af arbejdsvilkårene for og behandlingen af udenlandske arbejdstagere, navnlig kvinder;

6. beklager, at der stadig ikke hersker religionsfrihed i Saudi-Arabien; opfordrer myndighederne til at fortsætte deres bestræbelser på at fremme øget moderation og tolerance over for religiøs mangfoldighed;

7. understreger betydningen af at imødegå terrorisme og fundamentalisme og samtidig beskytte de grundlæggende menneskerettigheder og borgerlige frihedsrettigheder og stiller sig, på dette grundlag, positivt til en styrkelse af forbindelserne mellem EU og Saudi-Arabien;

8. opfordrer mere specifikt EU og Saudi-Arabien til at støtte hinandens bestræbelser på at nå frem til en tilfredsstillende løsning på den israelsk-palæstinensiske konflikt;

9. opfordrer Rådet og Kommissionen til at rejse disse spørgsmål på det næste fælles råds- og ministermøde mellem EU og Samarbejdsrådet for Golfstaterne;

10. henstiller indtrængende til EU-institutionerne at øge deres tilstedeværelse i regionen og at styrke arbejdsforbindelserne med Saudi-Arabien ved at øge ressourcerne til delegationen i Riyadh og planlægge et tidligt besøg i kongeriget for EU's kommissær for eksterne forbindelser og/eller EU's højtstående repræsentant for den fælles udenrigs- og sikkerhedspolitik;

11. pålægger sin formand at sende denne beslutning til Rådet, Kommissionen, De Forenede Nationers højkommissær for menneskerettigheder, kronprins Abdullah Ibn Abdul Aziz, den saudiarabiske regering og generalsekretæren for Saudi-Arabiens Center for national dialog.

[1] EFT C 32 af 5.2.1996, s. 98.

--------------------------------------------------